CELEX: 52020PC0328
Language: da
Date: 2020-07-20
Title: Forslag til RÅDETS GENNEMFØRELSESAFGØRELSE om ændring af Rådets gennemførelsesafgørelse 2013/680/EU om bemyndigelse af Kongeriget Danmark og Kongeriget Sverige til at forlænge anvendelsen af en særlig foranstaltning, der fraviger artikel 168, 169, 170 og 171 i direktiv 2006/112/EF om det fælles merværdiafgiftssystem

EUROPA-KOMMISSIONEN
            Bruxelles, den 20.7.2020
            COM(2020) 328 final
            2020/0147(NLE)
            Forslag til
            RÅDETS GENNEMFØRELSESAFGØRELSE
            om ændring af Rådets gennemførelsesafgørelse 2013/680/EU om bemyndigelse af Kongeriget Danmark og Kongeriget Sverige til at forlænge anvendelsen af en særlig foranstaltning, der fraviger artikel 168, 169, 170 og 171 i direktiv 2006/112/EF om det fælles merværdiafgiftssystem
            
               
         
         
            
               BEGRUNDELSE
            
            
               1.BAGGRUND FOR FORSLAGET
            
            
               Begrundelse og formål
            
            
               I henhold til artikel 395, stk. 1, i Rådets direktiv 2006/112/EF af 28. november 2006 om det fælles merværdiafgiftssystem
                  1
                (i det følgende benævnt "momsdirektivet") kan Rådet med enstemmighed på forslag af Kommissionen give en medlemsstat tilladelse til at anvende særlige foranstaltninger, der fraviger bestemmelserne i direktivet, for at forenkle afgiftsopkrævningen eller for at forhindre visse former for momsunddragelse eller momsundgåelse.
            
            
               Danmark og Sverige anmodede om forlængelse af den fravigelse, der oprindeligt blev indrømmet ved beslutning 2000/91/EF
                  2
                og senere blev forlænget ved beslutning 2003/65/EF
                  3
               , beslutning 2007/132/EF
                  4
                og afgørelse 2013/680/EU
                  5
               . I overensstemmelse med momsdirektivets artikel 395, stk. 2, underrettede Kommissionen ved brev af 2. april 2020 de øvrige medlemsstater om Danmarks og Sveriges anmodning. Ved brev af 3. april 2020 underrettede Kommissionen Danmark og Sverige om, at den rådede over alle de oplysninger, som den fandt nødvendige for at kunne vurdere anmodningen.
            
            
               Generel baggrund
            
            
               Danmark og Sverige har i fællesskab indført forenklede regler for refusion af momsen på broafgiften på den faste Øresundsforbindelse mellem Danmark og Sverige. Dette var nødvendigt, da de normale momsregler ville medføre uforholdsmæssigt meget papirarbejde for både skatteyderne og den offentlige forvaltning.
            
            
               I henhold til de normale momsregler, således som de fremgår af artikel 168, 169, 170 og 171 i momsdirektivet, skal moms fradrages i eller tilbagebetales af den medlemsstat, hvor den skulle betales eller er betalt. Da den faste Øresundsforbindelse ligger dels i Danmark, dels i Sverige, ville afgiften for benyttelse af forbindelsen skulle refunderes af det ene eller andet af disse to lande, idet den har relation til deres respektive områder. Mere præcist ville Danmark skulle refundere 50 % og Sverige 50 %.
            
            
               I praksis ville dette betyde, at skattepligtige personer hjemmehørende i enten Danmark eller Sverige kun ville kunne få refunderet 50 % af momsen på deres periodiske momsangivelser i den medlemsstat, hvor de er registreret. De resterende 50 % ville skulle kræves tilbagebetalt af den anden medlemsstat via direktiv 2008/9/EF
                  6
               . Også afgiftspligtige personer, der er etableret i andre medlemsstater end Danmark og Sverige ville skulle indgive to særskilte tilbagebetalingsanmodninger i henhold til direktiv 2008/9/EF, nemlig en til Danmark og en til Sverige. Og afgiftspligtige personer etableret uden for EU ville i henhold til direktiv 86/560/EØF
                  7
                skulle indgive tilbagebetalingsanmodninger til både Danmark og Sverige.
            
            
               Den aktuelle fravigelse for Danmark og Sverige medfører en forenkling af momsreglerne for så vidt angår refusionen af moms. Den giver nemlig ret til at indgive en enkelt anmodning om tilbagebetaling af momsen på broafgiften. De forenklede regler siger følgende:
            
            
               —
                     Afgiftspligtige personer, der er etableret i Danmark og Sverige, har ret til, på deres indenlandske momsangivelser, at fradrage hele den fradragsberettigede moms på broafgiften, inklusive den del, der har relation til brugen af forbindelsen i den medlemsstat, hvor de ikke er etableret.
            
            
               —
                     For at få tilbagebetalt den fradragsberettigede moms efter proceduren i direktiv 2008/9/EF vedrørende afgiftspligtige personer etableret i en anden medlemsstat end Danmark eller Sverige eller efter proceduren i direktiv 86/560/EØF for afgiftspligtige personer, der er etableret uden for medlemsstaterne, skal anmodningen indgives til de svenske myndigheder alene.
            
            
               Danmark og Sverige ønsker, at de forenklede regler forlænges for endnu en periode. 
            
            
               I henhold til de statistiske oplysninger fra Sverige har fravigelsen gjort det betydeligt nemmere for afgiftspligtige personer at få tilbagetalt momsen på Øresundsbroafgiften, og den har været en succes. Også Kommissionen mener, at denne form for fradragsret på tværs af grænserne er et godt eksempel på, hvordan erhvervslivets forpligtelser kan forenkles, og den kunne på længere sigt udvides via en generel one-stop-shop.
            
            
               Kommissionen finder derfor, at en yderligere forlængelse vil være passende. 
            
            
               Gældende bestemmelser på det område, som forslaget vedrører
            
            
               En fravigelse, der blev indrømmet Danmark og Sverige den 24. januar 2000 og forlænget den 21. januar 2003, den 30. januar 2007 og den 13. november 2013.
            
            
               Overensstemmelse med andre EU-politikker og -mål
            
            
               Ikke relevant.
            
         
         
            
               2.RESULTATER AF HØRINGER AF INTERESSEREDE PARTER OG KONSEKVENSANALYSER
            
            
               Høring af interesserede parter
            
            
               Ikke relevant.
            
            
               Indhentning og brug af ekspertbistand
            
            
               Der var ikke behov for ekstern ekspertbistand.
            
            
               Konsekvensanalyse
            
            
               Den foreslåede afgørelse tager sigte på at forenkle proceduren for tilbagebetaling af moms på broafgifter for afgiftspligtige personer, der benytter den faste Øresundsforbindelse mellem Danmark og Sverige, og den har derfor potentielt en positiv økonomisk virkning.
            
            
               Virkningerne vil i alle tilfælde være begrænsede på grund af fravigelsens snævre anvendelsesområde.
            
            
               3.JURIDISKE ASPEKTER AF FORSLAGET
            
            
               Resumé af forslaget
            
            
               Tilladelse til Danmark og Sverige til at anvende en foranstaltning, der fraviger momsdirektivets artikel 168, 169, 170 og 171, for så vidt angår fradragsretten for afgiftspligtige personer.
            
            
               Retsgrundlag
            
            
               Artikel 395 i direktiv 2006/112/EF af 28. november 2006 om det fælles merværdiafgiftssystem.
            
            
               Nærhedsprincippet
            
            
               Forslaget hører under Unionens enekompetence. Nærhedsprincippet finder derfor ikke anvendelse.
            
            
               Proportionalitetsprincippet
            
            
               Forslaget er i overensstemmelse med proportionalitetsprincippet af følgende grunde:
            
            
               Afgørelsen vedrører en tilladelse, der gives til to medlemsstater på deres egen anmodning, og udgør ikke en forpligtelse.
            
            
               I betragtning af fravigelsens begrænsede anvendelsesområde står den særlige foranstaltning i rimeligt forhold til det tilstræbte mål.
            
            
               Reguleringsmiddel/reguleringsform
            
         
         
            
               Foreslået reguleringsmiddel: andre.
            
            
               Andre midler ville ikke være hensigtsmæssige af følgende årsager:
            
            
               Efter artikel 395 i Rådets direktiv 2006/112/EF af 28. november 2006 om det fælles merværdiafgiftssystem kan Rådet med enstemmighed på forslag af Kommissionen give en medlemsstat tilladelse til at fravige de fælles momsregler. En gennemførelsesafgørelse vedtaget af Rådet er det eneste egnede middel, da den kan rettes til en enkelt medlemsstat.
            
            
               4.VIRKNINGER FOR BUDGETTET 
            
            
               Forslaget får ingen virkninger for Unionens budget.
            
            
               5.FAKULTATIVE ELEMENTER 
            
            
               Fornyet gennemgang/revision/udløbsklausul
            
            
               Forslaget indeholder en udløbsklausul.
            
            
               2020/0147 (NLE)
            
            
               Forslag til
            
            
               RÅDETS GENNEMFØRELSESAFGØRELSE
            
            
               om ændring af Rådets gennemførelsesafgørelse 2013/680/EU om bemyndigelse af Kongeriget Danmark og Kongeriget Sverige til at forlænge anvendelsen af en særlig foranstaltning, der fraviger artikel 168, 169, 170 og 171 i direktiv 2006/112/EF om det fælles merværdiafgiftssystem
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, 
            
            
               under henvisning til Rådets direktiv 2006/112/EF af 28. november 2006 om det fælles merværdiafgiftssystem
                  8
               , særlig artikel 395, stk. 1,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)Ved breve registreret i Kommissionen den 20. februar 2020 anmodede Danmark og Sverige om tilladelse til at forlænge anvendelsen af en særlig foranstaltning, der fraviger artikel 168, 169, 170 og 171 i direktiv 2006/112/EF, der bestemmer, at afgiftspligtige personer skal udøve deres ret til fradrag eller tilbagebetaling af merværdiafgift (moms) i den medlemsstat, hvor den blev betalt. 
            
            
               (2)I overensstemmelse med artikel 395, stk. 2, andet afsnit, i direktiv 2006/112/EF underrettede Kommissionen ved brev af 2. april 2020 de øvrige medlemsstater om Danmarks og Sveriges anmodninger. Ved brev af 3. april 2020 underrettede Kommissionen Danmark og Sverige om, at den rådede over alle de oplysninger, som den fandt nødvendige for at kunne vurdere anmodningen.
            
            
               (3)Anmodningerne vedrører refusion af moms på broafgiften på den faste Øresundsforbindelse mellem Danmark og Sverige. Ifølge reglerne om opkrævning af moms på det sted, hvor tjenester forbundet med fast ejendom leveres, skal momsen på broafgiften på Øresundsforbindelsen betales delvis til Danmark og delvis til Sverige.
            
         
         
            
               (4)Uanset kravet om, at afgiftspligtige personer skal udnytte deres ret til fradrag eller tilbagebetaling af moms i den medlemsstat, hvor den blev betalt, fik Danmark og Sverige ved Rådets beslutning 2000/91/EF
                  9
                tilladelse til at anvende en særlig foranstaltning, der gjorde det muligt for afgiftspligtige personer at søge om momsrefusion hos myndighederne i en enkelt medlemsstat, indtil den 31. december 2002. Tilladelsen til at anvende denne særlige foranstaltning blev efterfølgende forlænget ved Rådets beslutning 2003/65/EF
                  10
                indtil den 31. december 2006 og ved Rådets beslutning 2007/132/EF
                  11
                indtil den 31. december 2013. Ved Rådets gennemførelsesafgørelse 2013/680/EU
                  12
                fik Danmark og Sverige tilladelse til at anvende en særlig foranstaltning, der fraviger artikel 168, 169, 170 og 171 i direktiv 2006/112/EF, fra den 1. januar 2014 til den 31. december 2020.
            
            
               (5)De retlige og faktiske forhold, der berettigede undtagelsen, har ikke ændret sig. Danmark og Sverige bør derfor gives tilladelse til at anvende undtagelsesforanstaltningen i endnu en begrænset periode. 
            
            
               (6)Fravigelsen har ingen negative konsekvenser for Unionens egne indtægter hidrørende fra moms.
            
            
               (7)Gennemførelsesafgørelse 2013/680/EU bør derfor ændres —
            
            
               VEDTAGET DENNE AFGØRELSE: 
            
            
               Artikel 1
            
            
               I artikel 2 i gennemførelsesafgørelse 2013/680/EU ændres "31. december 2020" til "31. december 2027".
            
            
               Artikel 2
            
            
               Denne afgørelse er rettet til Kongeriget Danmark og Kongeriget Sverige.
            
            
               Udfærdiget i Bruxelles, den […].
            
            
               
                     På Rådets vegne
               
               
                     Formand
               
            
         
         
            
                  
                     (1)
                  
                        EUT L 347 af 11.12.2006, s. 1.
               
               
                  
                     (2)
                  
                        Rådets beslutning af 24. januar 2000 om bemyndigelse af Kongeriget Danmark og Kongeriget Sverige til at anvende undtagelsesforanstaltninger fra artikel 17 i sjette direktiv 77/388/EØF om harmonisering af medlemsstaternes lovgivning om omsætningsafgifter (EFT L 28 af 3.2.2000, s. 38).
               
               
                  
                     (3)
                  
                        Rådets beslutning af 21. januar 2003 om forlængelse af anvendelsen af beslutning 2000/91/EF om bemyndigelse af Kongeriget Danmark og Kongeriget Sverige til at anvende undtagelsesforanstaltninger fra artikel 17 i sjette direktiv 77/388/EØF om harmonisering af medlemsstaternes lovgivning om omsætningsafgifter (EFT L 25 af 30.1.2003, s. 40).
               
               
                  
                     (4)
                  
                        Rådets beslutning af 30. januar 2007 om forlængelse af anvendelsen af beslutning 2000/91/EF om bemyndigelse af Kongeriget Danmark og Kongeriget Sverige til at anvende undtagelsesforanstaltninger fra artikel 17 i sjette direktiv 77/388/EØF om harmonisering af medlemsstaternes lovgivning om omsætningsafgifter (EUT L 57 af 24.2.2007, s. 10).
               
               
                  
                     (5)
                  
                        Rådets gennemførelsesafgørelse af 15. november 2013 om bemyndigelse af Kongeriget Danmark og Kongeriget Sverige til at forlænge anvendelsen af en særlig foranstaltning, der fraviger artikel 168, 169, 170 og 171 i direktiv 2006/112/EF om det fælles merværdiafgiftssystem (EUT L 316 af 27.11.2013, s. 39).
               
               
                  
                     (6)
                  
                        Rådets direktiv 2008/9/EF af 12. februar 2008 om detaljerede regler for tilbagebetaling af moms i henhold til direktiv 2006/112/EF til afgiftspligtige personer, der ikke er etableret i tilbagebetalingsmedlemsstaten, men i en anden medlemsstat (EUT L 44 af 20.2.2008, s. 23).
               
               
                  
                     (7)
                  
                        Rådets direktiv 86/560/EØF af 17. november 1986 om harmonisering af medlemsstaternes lovgivning om omsætningsafgifter — Foranstaltninger til tilbagebetaling af merværdiafgift til afgiftspligtige personer, der ikke er etableret på Fællesskabets område (EFT L 326 af 21.11.1986, s. 40).
               
               
                  
                     (8)
                  
                        EUT L 347 af 11.12.2006, s. 1.
               
               
                  
                     (9)
                  
                        Rådets beslutning 2000/91/EF af 24. januar 2000 om bemyndigelse af Kongeriget Danmark og Kongeriget Sverige til at anvende undtagelsesforanstaltninger fra artikel 17 i sjette direktiv 77/388/EØF om harmonisering af medlemsstaternes lovgivning om omsætningsafgifter (EFT L 28 af 3.2.2000, s. 38).
               
               
                  
                     (10)
                  
                        Rådets beslutning 2003/65/EF af 21. januar 2003 om forlængelse af anvendelsen af beslutning 2000/91/EF om bemyndigelse af Kongeriget Danmark og Kongeriget Sverige til at anvende undtagelsesforanstaltninger fra artikel 17 i sjette direktiv 77/388/EØF om harmonisering af medlemsstaternes lovgivning om omsætningsafgifter (EFT L 25 af 30.1.2003, s. 40).
               
               
                  
                     (11)
                  
                        Rådets beslutning 2007/132/EF af 30. januar 2007 om forlængelse af anvendelsen af beslutning 2000/91/EF om bemyndigelse af Kongeriget Danmark og Kongeriget Sverige til at anvende undtagelsesforanstaltninger fra artikel 17 i sjette direktiv 77/388/EØF om harmonisering af medlemsstaternes lovgivning om omsætningsafgifter (EFT L 57 af 30.1.2003, s. 10).
               
               
                  
                     (12)
                  
                        Rådets gennemførelsesafgørelse 2013/680/EU af 15. november 2013 om bemyndigelse af Kongeriget Danmark og Kongeriget Sverige til at forlænge anvendelsen af en særlig foranstaltning, der fraviger artikel 168, 169, 170 og 171 i direktiv 2006/112/EF om det fælles merværdiafgiftssystem (EUT L 316 af 27.11.2013, s. 39).